Szuper jó a magyar szabadvízi strandok vízminősége
A strandok vízminőségének EU-s értékelési rendszere szerint a hazai szabadvízi fürdőhelyek zöme kiváló minősítést kapott a 2014-2017 közötti időszak adatai alapján. Kiváló a fürdővíz minősége a Fertő-tó, Hévízi tófürdő és a Tisza-tó esetében, illetve a Velencei-tó és a balatoni fürdőhelyek többségénél. A hazánk tavai és folyói fürdővizének mindössze hat százalékánál van gond.
Az Országos Közegészségügyi Intézet (OKI) összesítése alapján a folyók és tavak strandjainak országos helyzetképe alapvetően pozitív, a 229 minősített fürdővíz 94%-ban kiváló vagy jó minősítést, 3%-ban tűrhető minősítést kapott.

Mindössze hét fürdőhely esett az elmúlt négy év adatai alapján kifogásolt kategóriába, amelyek ezek: Göd, Felső gödi szabad strand; Makó, Maros Kalandpart; Mosonmagyaróvár, Mosoni utcai szabad strand; Jánd, Tisza-parti szabad strand; Tivadar, Tisza-parti szabad strand; Vásárosnamény, Gergelyiugornyai szabad strand; Tiszasziget, Turisztikai Központ "Szabadstrand".

A 2014-2017. közötti időszakra vonatkozó teljes lista az Országos Közegészségügyi Intézet honlapján megtalálható. 

Hogyan ellenőrzik a strandokat?

A fürdési idény előtt a járási hivatalok népegészségügyi osztályai minden strandot ellenőriznek. Egy természetes fürdővizet általában egy szezon alatt négy alkalommal vizsgálnak, nyitás előtt, és a nyár folyamán havonta egyszer az üzemeltető által megbízott akkreditált laboratóriumok. A levett vízmintákban két bakteriális paraméter jelenlétét vizsgálják, amelyek szennyvíz eredetű szennyeződésre, és az ebből adódó egészségkockázatra utalhatnak. A tavakon a vízvirágzásra is figyelnek, ami a köznyelvben kék algának nevezett, allergén toxinokat termelő baktérium elszaporodását jelenti. Ennek jelei a víz kékeszöld elszíneződése, zavarosodása, esetleg habzása.

A nem kijelölt fürdőhelyeken való fürdőzés nem javasolt, mivel ezeken a helyszíneken a víz minőségét nem ellenőrzik, a fürdőzés higiénés feltételei nincsenek meg. A közegészségügyi veszélyeken túl sok esetben a balesetveszély miatt tiltott a fürdés (pl. bányatavak).

(Boítókép: G yerekek a balatonföldvári Riviéra Hotel strandján 2018. június 1-jén. - f otó: Varga György / MTI)
tó Belföld strand vízminőség folyó